Verdagte vas oor groot trop gesteelde kalwersLourens de Jager se kalwers wat teruggevind is. (Foto: SAPD) ’n 37-jarige verdagte is in hegtenis geneem in verband met Lourens de Jager, ’n boer van Noordwes, se trop kalwers wat ’n week gelede op sy plaas buite Vryburg gesteel is. Maroela Media het vroeër berig 85 van die 98 gesteelde kalwers is intussen opgespoor en aan De Jager terugbesorg. Lt.kol. Amanda Funani, woordvoerder van die polisie, het Sondag gesê die polisie se veediefstaleenhede in Vryburg en Kuruman het die verdagte Saterdag ná ’n ondersoek in Kuruman in die Noord-Kaap in hegtenis geneem in verband met die gesteelde kalwers. Lourens de Jager se kalwers wat teruggevind is. (Foto: SAPD) Die verdagte het ná sy inhegtenisneming die polisie van drie boere ingelig aan wie hy die gesteelde kalwers verkoop het. Altesaam 82 kalwers is só in die omgewing van Kuruman opgespoor. De Jager sê nóg drie van sy kalwers is in die omgewing van Heidelberg in Gauteng, meer as 400 km van Vryburg, gevind. Die verdagte sal na verwagting Dinsdag in die landdroshof in Vryburg verskyn op aanklag van veediefstal. Daar word in dié stadium nog na die res van die gesteelde kalwers gesoek. Lourens de Jager se kalwers wat teruggevind is. (Foto: SAPD)